作者:曹勳
標題:沁園春
內容:春點菸紅，露晞新綠，土膏漸香。散懶慵情性，尋幽選靜，一筇煙雨，幾處松篁。恨我求閒，已成遲暮，石淺泉甘難屢嘗。猶堪去，向清風皓月，南澗東岡。如今雁斷三湘。念酒伴、不來梅自芳。幸隱居藥館，孫登嘯詠，從容雲水，無負年光。且共山間，琴書朋舊，時飲無何遊醉鄉。歸常是，趁前村桑柘，猶掛殘陽。